3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

(1) น้ำมันดิบ (Crude Oil)

1.1 น้ำมันปาล์มดิบ (Crude Palm Oil)

เป็นผลิตภัณฑ์ที่ได้จากการสกัดผลปาล์มสด (Fresh Fruit Bunch) จากกรมเศรษฐกิจการเกษตร
โดยเฉลี่ยผลปาล์มสดสมบูรณ์ 100 กก.จะให้น้ำมันปาล์มดิบประมาณ 18 กก. และเมล็ดในปาล์ม 5
กก. ซึ่งถือเป็น
สินค้ากึ่งสำเร็จรูปที่ใช้เป็นวัตถุดิบส่งต่อไปยังโรงกลั่นน้ำมันปาล์มเพื่อผ่านกรรมวิธีทำให้บริสุทธิ์
หลังจากนั้นจะถูกนำไปใช้เป็นวัตถุดิบในอุตสาหกรรมอาหาร ได้แก่ บะหมี่สำเร็จรูป
และขนมขบเคี้ยวต่างๆ เนยเทียม ครีมเทียม นมข้นหวานและจืด
หรือน้ำมันพืชประกอบอาหารในครัวเรือน
หรือใช้เป็นวัตถุดิบสำหรับอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่
ผงซักฟอก เครื่องสำอาง เทียนไข กรดไขมันอิสระ สี ยา น้ำมันหล่อลื่น เป็นต้น

ในปัจจุบันน้ำมันปาล์มดิบเป็นวัตถุดิบของบริษัทฯ ในการนำไปกลั่นบริสุทธิ์
เพื่อทำเป็นน้ำมันพืชบรรจุขวดและบรรจุปี๊บ

1.2 น้ำมันเมล็ดในปาล์มดิบ (Crude Palm Kernel Oil)

ได้จากการสกัดเมล็ดในปาล์ม (Palm Kernel) โดยเฉลี่ยเมล็ดในปาล์มที่สมบูรณ์ 100 กก.
จะให้น้ำมันเมล็ดในปาล์มดิบ 40 กก. ซึ่งมีคุณสมบัติใกล้เคียงกับน้ำมันมะพร้าวมากที่สุด
ปกติน้ำมันมะพร้าวจะมีคุณสมบัติที่เหมาะสมกับการใช้ในอุตสาหกรรมต่อเนื่องที่ไม่ใช่ผลิตภัณฑ์อาหารเป็นอันมาก
แต่เนื่องจากน้ำมันมะพร้าวมีปริมาณที่ไม่เพียงพอกับความต้องการ น้ำมันเมล็ดในปาล์มดิบ
ซึ่งมีคุณสมบัติที่ไม่แตกต่างจากน้ำมันมะพร้าว จึงมีความเหมาะสมที่จะใช้ทดแทนน้ำมันมะพร้าวได้
ปกติราคาน้ำมันเมล็ดในปาล์มดิบจะอยู่ในช่วงใกล้เคียงกับน้ำมันมะพร้าว
โดยทั่วไปน้ำมันเมล็ดในปาล์มดิบ อาจจะถูกนำไปใช้ในลักษณะเดียวกับน้ำมันปาล์มคือ
ใช้ในการบริโภคในครัวเรือน และในอุตสาหกรรมอาหารได้แก่ การทำเนยเทียม มาการีน
ไขมันทำขนมปัง ลูกอมหรือใช้ในอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่
ผงซักฟอก และกรดไขมันอิสระ เป็นต้น
โดยทั่วไปน้ำมันเมล็ดในปาล์มดิบสามารถสกัดได้เฉพาะในโรงงานสกัดน้ำมันปาล์มแบบทันสมัยที่มีการแยกเอาเมล็ดในปาล์มออกมาจากเส้นใยของผลปาล์มเท่านั้น

1.3 น้ำมันมะพร้าวดิบ (Coconut Oil)

ได้มาจากการสกัดน้ำมันออกจากเนื้อมะพร้าวแห้ง โดยเฉลี่ยเนื้อมะพร้าวแห้ง 100 กก.
จะให้น้ำมันมะพร้าวดิบประมาณ 58 กก.
ปกติน้ำมันมะพร้าวดิบจะมีคุณสมบัติเหมาะสมกับอุตสาหกรรมต่อเนื่องที่ไม่ใช่ ผลิตภัณฑ์อาหาร
เช่นอุตสาหกรรมทำสบู่ ผงซักฟอก เป็นต้น

(2) น้ำมันบริสุทธิ์ (RBD Oil)

ได้จากการนำน้ำมันปาล์มดิบและน้ำมันเมล็ดในปาล์มดิบเข้าขบวนการกลั่นเพื่อทำให้บริสุทธิ์
สำหรับน้ำมันปาล์มดิบ ที่ผ่านกระบวนการกลั่นแล้ว จะถูกนำมาจำหน่ายในรูปของ Tanker
สำหรับอุตสาหกรรมต่างๆ หรือถูกนำมาบรรจุในรูปของขวดตรา “รีโอ” และ “ลีลา”
บรรจุในรูปของปี๊บตรา “ลีลา” และ “ปาริชาต”
สำหรับน้ำมันเมล็ดในปาล์มดิบที่ผ่านกระบวนการกลั่นแล้ว
จะถูกนำมาจำหน่ายในอุตสาหกรรมอาหารและอื่นๆ

(3) ผลิตภัณฑ์ผลพลอยได้ (By Product)

3.1 ไขปาล์มบริสุทธิ์ (RBD Palm Stearin)

เป็นผลิตภัณฑ์ที่ได้จากกระบวนการแยกไขออกจากน้ำมันปาล์มบริสุทธิ์ นำไปใช้ในอุตสาหกรรมต่างๆ
เช่น การผลิตเนยเทียม มาการีน สบู่ และอุตสาหกรรมอาหารสัตว์ เป็นต้น

3.2 กรดไขมันปาล์ม (Palm Fatty Acid Distillate)

เป็นผลิตภัณฑ์ที่ได้จากกระบวนการแยกกรดออกจากน้ำมันปาล์มดิบ นำไปใช้ในอุตสาหกรรมต่างๆ เช่น
โอริโอเคมิคัล การผลิตสบู่ และอุตสาหกรรมอาหารสัตว์ เป็นต้น

3.3 อื่นๆ (Others)

เป็นผลพลอยได้จากกระบวนการผลิต เช่น กากเมล็ดในปาล์ม กากมะพร้าว เป็นต้น
นำไปใช้ในอุตสาหกรรมอาหารสัตว์

3.2 การตลาดและภาวะการแข่งขัน

3.2.1 กลยุทธ์ทางการตลาด

บริษัทมีนโยบายควบคุมขั้นตอนการผลิตให้รักษาระดับมาตรฐาน เพื่อให้ผลิตภัณฑ์ที่ได้มีมาตรฐาน
เท่าเทียมกับของมาเลเซีย
นอกจากนั้นยังมีนโยบายด้านคุณภาพและบริการที่สนองตอบความต้องการของลูกค้าในด้านต่างๆ
เพื่อให้มีความสัมพันธ์อันดีระหว่างกัน เช่น
การให้ข้อมูลข่าวสารที่มีประโยชน์และตรงตามความจริงแก่ลูกค้า

สำหรับบริษัทย่อย ซึ่งมีสวนปาล์มประมาณ 20,000 กว่าไร่นั้น บริษัทมีการคัดเลือกพันธุ์ปาล์มที่ดี
มีการบำรุงรักษาที่สม่ำเสมอ และมีการตัดเก็บเกี่ยวในระยะเวลาที่เหมาะสม
จึงทำให้ผลปาล์มที่ได้มีน้ำหนักที่ดี และให้เปอร์เซ็นต์น้ำมันที่สูง

นโยบายราคา

ระดับราคาของผลปาล์มสด น้ำมันปาล์มดิบ น้ำมันเมล็ดในปาล์มดิบ และน้ำมันปาล์มบริสุทธิ์
ถูกกำหนดโดยปัจจัยต่างๆ หลายประการด้วยกัน ได้แก่

* นโยบายของรัฐในการกำหนดราคาและควบคุมการนำเข้า การส่งออก

* โรงงานสกัดน้ำมันปาล์มดิบ

* โรงงานกลั่นน้ำมันปาล์มบริสุทธิ์

* ระดับราคาน้ำมันปาล์มและน้ำมันถั่วเหลืองในตลาดโลก

* ระดับราคาน้ำมันพืชชนิดอื่นที่สามารถใช้ทดแทนกันได้

* การพยายามนำเข้าน้ำมันปาล์มดิบและน้ำมันปาล์มบริสทธิ์จากมาเลเซียโดยไม่ถูกต้อง

* ปริมาณผลผลิตที่ออกสู่ตลาด

* ปริมาณ Stock วัตถุดิบ และสินค้าที่ผลิตแล้วของแต่ละโรงงาน

* ปริมาณมูลภัณฑ์กันชน (Buffer Stock) ของ อ.ค.ส.

จากปัจจัยต่างๆ ดังกล่าวจะเห็นว่าราคาวัตถุดิบของบริษัทจะถูกกำหนดจากหลายฝ่าย
ในสภาพปกติจะถูกกำหนดจากอุปสงค์และอุปทานในตลาด
อย่างไรก็ตามหากมีปริมาณผลปาล์มสดออกสู่ตลาดมากจนทำให้ราคาผลปาล์มสดตกต่ำมาก
รัฐบาลก็จะเข้ามาแทรกแซงราคาโดยการประกันราคาขั้นต่ำ
สำหรับราคาน้ำมันปาล์มดิบและน้ำมันเมล็ดในปาล์มจะถูกกำหนดจากโรงงานกลั่นน้ำมันปาล์มบริสุทธิ์กับโรงงานสกัดน้ำมันปาล์มดิบ
โดยทั้งสองแห่งจะมีอำนาจต่อรองค่อนข้างจะเท่าเทียมกัน เนื่องจากราคาของน้ำมันปาล์มดิบ
น้ำมันเมล็ดในปาล์มดิบ มีการเปลี่ยนแปลงตามฤดูกาล การซื้อ-ขายจึงมักทำเป็นสัญญาล่วงหน้ากัน
อนึ่ง น้ำมันปาล์มบริสุทธิ์ยังถูกรัฐกำหนดเพดานราคาไว้เช่นเดียวกับน้ำมันพืชอื่นๆ ด้วย
เนื่องจากรัฐไม่ต้องการให้ผู้บริโภคถูกกระทบจากการเปลี่ยนแปลงของฤดูกาล การซื้อ-ขาย
จึงมักทำเป็นสัญญาล่วงหน้ากัน

สำหรับราคาของกากเมล็ดในปาล์ม
และกากดีแคนเตอร์จะถูกกำหนดจากราคาเปรียบเทียบของกากอาหารสัตว์ประเภทต่างๆ เช่น
กากถั่วเหลือง กากรำข้าว ซึ่งราคาของกากเมล็ดในปาล์ม กากดีแคนเตอร์จะถูกกำหนดโดยผู้ซื้อ
ซึ่งบ่อยครั้งได้อิงราคาซื้อขายในต่างประเทศเป็นสำคัญ
เนื่องจากกากเมล็ดในปาล์มมีปริมาณน้อยเมื่อเทียบกับกากอาหารสัตว์ประเภทอื่น

3.2.2 การจำหน่ายและช่องทางการจัดจำหน่าย

การจำหน่ายผลิตภัณฑ์ต่างๆ ของบริษัทฯ ส่วนมากเป็นการขายส่งแก่ผู้ซื้อรายใหญ่ กล่าวคือ
น้ำมันปาล์มดิบ น้ำมันเมล็ดในปาล์มดิบและน้ำมันมะพร้าวดิบ จะขายให้กับโรงกลั่นน้ำมันบริสุทธิ์
และโรงงานอุตสาหกรรมต่อเนื่องต่างๆ โดยตรง ณ ราคาหน้าโรงงานของผู้ซื้อ
ส่วนน้ำมันปาล์มบริสุทธิ์ขายให้แก่อุตสาหกรรม และลูกค้ารายย่อย โดยแบ่งเป็นน้ำมันพืชบรรจุขวด,
บรรจุปี๊บ และส่งเป็น Tanker ให้อุตสาหกรรม
สำหรับกากเมล็ดในปาล์มและกากมะพร้าวจะขายให้กับผู้เลี้ยงสัตว์รายใหญ่โดยตรง
การจำหน่ายผลิตภัณฑ์ต่างๆ ดังกล่าวส่วนใหญ่เป็นการทำสัญญาซื้อ-ขายในระยะเวลาต่างๆ กัน
ซึ่งอาจแบ่งได้เป็น 2 ประเภทคือ

1. สัญญาระยะยาว (Long-term Contract) ระยะเวลาประมาณ 6-12 เดือน

2. สัญญาระยะสั้น (Short-term Contract) ระยะเวลาประมาณ 1-3 เดือน

สัญญาดังกล่าวจะกำหนดปริมาณที่ส่งมอบ ระยะเวลาที่ส่งมอบ และราคาซื้อ-ขาย
และกำหนดมาตรฐานสินค้าเป็นสำคัญ นอกจากการทำสัญญาซื้อ-ขาย แล้ว
ยังมีการซื้อ-ขายบางส่วนที่กระทำขึ้นรายวัน ซึ่งใช้ราคาซื้อ-ขาย ณ ราคาของวันนั้นๆ (Spot
Price) เป็นเกณฑ์

สิทธิพิเศษจากการส่งเสริมการลงทุน

บริษัทฯ ได้รับสิทธิพิเศษทางภาษีภายใต้พระราชบัญญัติส่งเสริมการลงทุน พ.ศ.2520
โดยการอนุมัติของคณะกรรมการส่งเสริมการลงทุนภายใต้เงื่อนไขที่กำหนดบางประการ
สิทธิพิเศษดังกล่าวรวมถึง

1)  ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี
    นับตั้งแต่วันที่เริ่มมีรายได้จากการประกอบกิจการ

2)  ได้รับยกเว้นไม่ต้องนำเงินปันผลจากกิจกรรมที่ได้รับการส่งเสริมไปรวมคำนวณเพื่อเสียภาษีเงินได้ตลอดระยะเวลาที่ได้รับการยกเว้นภาษีเงินได้นิติบุคคล

3)  ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปีนับแต่วันที่มีรายได้จากการประกอบกิจการ

4)  ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติมีกำหนดห้าปีนับจากวันที่พ้นกำหนดระยะเวลายกเว้นภาษีเงินได้นิติบุคคล

5)  ได้รับอนุญาตให้หักค่าขนส่ง
    ค่าไฟฟ้าและค่าประปาสองเท่าของค่าใช้จ่ายดังกล่าวเป็นระยะเวลา 10 ปี
    นับแต่วันที่เริ่มมีรายได้จากการประกอบกิจการนั้น และ

6)  ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุนนอกเหนือไปจากการหักค่าเสื่อมราคาตามปกติ

  3.2.3 การส่งออก

ในปี 2544 ที่ผ่านมา บริษัทฯ มีการส่งออกทั้งสิ้นเทียบกับการจำหน่ายในประเทศ คิดเป็นสัดส่วน
17% : 83% ซึ่งปริมาณทั้งหมดในการส่งออกนั้น จะส่งไปยังประเทศมาเลเซีย ผ่านทางบริษัทตัวแทน
Trader Company ทีมีความน่าเชื่อถือในวงการ โดยการชำระเงิน จะเป็นไปในลักษณะการเปิด
Letter of Credit at sight

  3.2.4 ลักษณะของลูกค้าและสภาพการแข่งขัน

บริษัทเริ่มดำเนินกิจการมาตั้งแต่ปี 2522
จึงมีความสัมพันธ์กับลูกค้าและบุคคลในแวดวงที่เกี่ยวข้องเป็นระยะเวลานาน อนึ่ง
สภาพของบุคคลในอุตสาหกรรมนี้ส่วนมากจะเป็นบุคคลที่มีความสัมพันธ์กันเป็นอย่างดี
จึงไม่มีการแข่งขันที่รุนแรง โดยเฉพาะอย่างยิ่งในเรื่องราคา
สำหรับลูกค้าของบริษัทส่วนใหญ่เป็นบริษัทที่มีขนาดใหญ่ และมีความน่าเชื่อถือในวงการ
จึงทำให้บริษัทไม่มีปัญหาเรื่องหนี้เสียตลอดระยะเวลาที่ผ่านมา
ประกอบกับการขายอยู่ในลักษณะกระจาย ไม่ได้เน้นที่รายใดรายหนึ่งโดยเฉพาะ
จึงไม่มีการขายให้ลูกค้ารายใดเกิน 30%ของยอดขายรวมในระยะ 3 ปีที่ผ่านมา

สำหรับสภาพของการแข่งขันในปีที่ผ่านมาเริ่มทวีความรุนแรงขึ้น โดยเฉพาะอย่างยิ่งในเรื่องราคา
อันเนื่องมาจากมีผู้ผลิตรายใหม่เพิ่มเข้ามาในธุรกิจ อันเป็นผลต่อส่วนแบ่งทางการตลาด
รวมทั้งปริมาณความต้องการน้ำมันพืชรวมถึงน้ำมันปาล์มดิบ ซึ่งมีน้อยกว่าปริมาณการผลิตในประเทศ
ทำให้ผู้ผลิตน้ำมันปาล์มดิบ
พยายามส่งออกสินค้ามากขึ้นเพื่อให้ปริมาณสินค้าในประเทศอยู่ในสภาวะสมดุล
และเป็นการพยุงราคาขายให้สูงขึ้น

อย่างไรก็ดี ในสภาพการแข่งขันที่มีปัจจัยภายนอกเข้ามากระทบอุปสงค์และอุปทานในตลาด เช่น
การพยายามลักลอบนำเข้าน้ำมันปาล์มดิบ หรือน้ำมันปาล์มบริสุทธิ์ จากมาเลเซียโดยไม่ถูกต้อง
บางครั้งทำให้ระดับราคาสินค้าที่จำหน่ายในประเทศ ไม่เป็นไปตามกลไกของตลาด และทำให้เกิด
Price Wars เพื่อรักษาตลาดในบางครั้งได้ ซึ่งภาครัฐ จะทำหน้าที่เป็นผู้เข้ามาดูแล
และปราบปรามไม่ให้การกระทำดังกล่าวทำลายระบบตลาด

สัดส่วนการขายแก่ลูกค้ารายใหญ่ 10 รายแรก คิดเป็นร้อยละของยอดขายรวม 3 ปีที่ผ่านมา

ปี 2542 ปี 2543 ปี 2544

57.09 58.48 60.24

3.3 การจัดหาผลิตภัณฑ์หรือบริการ

การจัดหาวัตถุดิบที่นำมาผลิตในโรงงานกลั่นน้ำมันปาล์ม แบ่งออกเป็น 2 ลักษณะ อย่างที่หนึ่ง คือ
รับซื้อผลปาล์มสดจากเกษตรกรผู้ปลูกสวนปาล์ม นำมาขายให้ที่หน้าโรงงานสกัดของบริษัทฯ
ซึ่งปัจจุบันมีอยู่พันกว่าราย
และมีผลปาล์มสดที่ป้อนให้โรงงานสกัดน้ำมันปาล์มดิบได้เพียงพอตามกำลังการผลิตถึง 80-90%
ซึ่งคิดเป็นสัดส่วนของวัตถุดิบที่ป้อนให้โรงงานกลั่นน้ำมันปาล์มถึง 70%
ส่วนลักษณะที่สองเป็นการจัดซื้อน้ำมันปาล์มดิบอีก 30%
จากโรงงานสกัดน้ำมันปาล์มดิบทั่วไปจากสิบกว่าโรงงาน
การจัดหาวัตถุดิบทั้งหมดหาซื้อภายในประเทศและสามารถจัดหาได้ตามที่ต้องการ
สภาพปัญหาเกี่ยวกับวัตถุดิบมีไม่มากนัก
ส่วนใหญ่เป็นเรื่องการต่อรองขนาดและคุณภาพของผลปาล์มสดหรือน้ำมันปาล์มดิบ

ผลกระทบต่อสิ่งแวดล้อม

  ผลกระทบจากกระบวนการผลิตและวัสดุเหลือใช้ อยู่ภายใต้การควบคุมของกระทรวงอุตสาหกรรม
  และไม่มีประวัติการกระทำความผิดเกี่ยวกับสิ่งแวดล้อมในช่วง 3 ปีที่ผ่านมา

(1) อยู่ระหว่างทดลองแยกกากจากน้ำเสีย

(2) อยู่ระหว่างทดลองดำเนินการจัดบ่อน้ำเสียใหม่ให้สามารถขุดลอกบ่อดักตะกอนได้สม่ำเสมอ

3.4 งาน ที่ยังไม่ได้ส่งมอบ

  -ไม่มี-